Leena Heikkinen ja Kaisa Kankaanpää. Psykologian pro gradu-tutkielma. Yhteiskunta-ja kulttuuritieteiden yksikkö. Tampereen Yliopisto. 2015:

**Vestibulaarischwannooman leikkaushoidon vaikutukset kognitiivisiin toimintoihin.**

Akustikusneurinooman eli vestibulaarischwannooman leikkaushoidon vaikutuksista on saatu uutta tietoa. Tampereen yliopistossa tehdyssä pro gradu –tutkimuksessa selvitettiin, onko leikkaushoidon saaneilla potilailla havaittavissa heikentymistä kognitiivisissa toiminnoissa. Kognitiiviset toiminnot ovat laaja joukko toimintoja, joiden ansiosta pystymme esimerkiksi muistamaan, ajattelemaan ja suuntaamaan tarkkaavuutemme meille olennaiseen asiaan. Kyseiset toiminnot ovat merkittäviä elämänlaadun ja työkyvyn kannalta.

Tutkimuksen keskeisimmiksi tuloksiksi saatiin, että potilaiden kielelliset päättelytoiminnot, työmuisti ja pitkäkestoinen kielellinen muisti olivat lieväasteisesti heikompia kuin terveillä verrokeilla. Tutkimukseen osallistuneet potilaat itse kokivat eniten juuri muistiin ja kieleen liittyviä vaikeuksia. Lisäksi saatiin viitteellisiä tuloksia siitä, että kasvaimen sijainnilla oikealla tai vasemmalla puolella saattaisi olla merkitystä kognitiivisen oirekuvan kannalta.

Aiempaa tutkimustietoa aiheesta ei juuri ole, vaikka leikkaushoidon jälkeen potilailla on raportoitu työkyvyn heikentymistä, arjessa selviytymisen vaikeuksia ja neuropsykologisia oireita. Nyt kyseessä olevan tutkimuksen tulosten perusteella potilaiden kokemia haasteita voi ainakin osittain selittää muutokset kognitiossa, sillä lieväkin kognitiivisten toimintojen heikentyminen voi olla merkittävä työkyvyn ja elämänlaadun kannalta.

<http://urn.fi/URN:NBN:fi:uta-201509112282>